b'\n_START_ARTICLE_\nLNG-s\xc3\xa4ili\xc3\xb6alus\n_START_PARAGRAPH_\nLNG-s\xc3\xa4ili\xc3\xb6alus on nesteytetty\xc3\xa4 maakaasua (engl. liquefied natural gas) kuljettava s\xc3\xa4ili\xc3\xb6alus. Maakaasua voidaan siirt\xc3\xa4\xc3\xa4 tuotantopaikalta kuluttajille putkijohtoja pitkin, mutta pitki\xc3\xa4 matkoja, vaikkapa maanosasta toiseen, maakaasua on edullisinta kuljettaa nesteen\xc3\xa4 s\xc3\xa4ili\xc3\xb6aluksissa. Nesteytt\xc3\xa4m\xc3\xa4ll\xc3\xa4 saadaan 600 litraa kaasumaista maakaasua muunnetuksi yhdeksi litraksi nestett\xc3\xa4, jonka tiheys on 420\xe2\x80\x93490 kg/m\xc2\xb3.\n_START_SECTION_\nAlus\n_START_PARAGRAPH_\nNormaalissa ilmanpaineessa maakaasu pysyy nesteen\xc3\xa4, jos sen l\xc3\xa4mp\xc3\xb6tila on \xe2\x80\x93163 \xc2\xb0C. Siksi sen varastoinnissa ja kuljetuksessa tarvitaan hyvin l\xc3\xa4mm\xc3\xb6neristetyt s\xc3\xa4ili\xc3\xb6t. N\xc3\xa4in voidaan minimoida l\xc3\xa4mp\xc3\xb6vuoto s\xc3\xa4ili\xc3\xb6ihin ja siit\xc3\xa4 johtuva lastin kiehuminen (boil-off) kaasuksi. L\xc3\xa4mm\xc3\xb6neristyksen hyvyytt\xc3\xa4 kuvataan boil-off -luvulla (boil-off rate, BOR), joka ilmaisee kuinka monta prosenttia lastista haihtuu vuorokaudessa. Tyypillinen LNG-aluksen BOR on 0,15\xe2\x80\x930,25\xc2\xa0%/d._NEWLINE_Suurten nesteytetty\xc3\xa4 maakaasua kuljettavien alusten s\xc3\xa4ili\xc3\xb6iden koko on tyypillisesti 120\xc2\xa0000\xe2\x80\x93140\xc2\xa0000 m\xc2\xb3._NEWLINE_Vuonna 2005 valmistui siihen menness\xc3\xa4 suurin membraanityypin alus, kooltaan 153\xc2\xa0500 m\xc2\xb3 Gaz de FRancen Provalys ja 2006 samankokoinen Gaselys NYK Linelle._NEWLINE_LNG-aluksissa on koko lastitilan pituinen kaksoisrunko, jotta niihin mahtuisi riitt\xc3\xa4v\xc3\xa4sti painolastivett\xc3\xa4 paluumatkaa varten. Tankkeja ymp\xc3\xa4r\xc3\xb6iviss\xc3\xa4 ruumatiloissa on kaasunilmaisimet ja tilat on suojattu (inertoitu) typell\xc3\xa4. Pallotankkeja ymp\xc3\xa4r\xc3\xb6iv\xc3\xa4t ruumatilat ovat ilmat\xc3\xa4ytteisi\xc3\xa4 ja ne inertoidaan vasta kaasuvuodon sattuessa.\n_START_SECTION_\nMoottori\n_START_PARAGRAPH_\nOsa nestelastista kuitenkin v\xc3\xa4ist\xc3\xa4m\xc3\xa4tt\xc3\xa4 muuttuu kaasuksi (boil-off gas, BOG) ja t\xc3\xa4m\xc3\xa4 kaasu on poistettava s\xc3\xa4ili\xc3\xb6ist\xc3\xa4 paineen ja l\xc3\xa4mp\xc3\xb6tilan hallitsemiseksi. Lasti pysyy nesteen\xc3\xa4 ja kylm\xc3\xa4n\xc3\xa4 laskemalla kaasuuntunut osa ulos. Halvin ja yksinkertaisin menetelm\xc3\xa4 on k\xc3\xa4ytt\xc3\xa4\xc3\xa4 kaasu aluksen polttoaineena ja tarvittaessa ottaa enemm\xc3\xa4nkin lastia polttoaineeksi (pakotettu boil-off, forced boil-off gas). Varapolttoaineena alukset k\xc3\xa4ytt\xc3\xa4v\xc3\xa4t \xc3\xb6ljy\xc3\xa4._NEWLINE_LNG-alukset ovat olleet l\xc3\xa4hes ainoita uudisrakennuksia, joihin on asennettu h\xc3\xb6yryturbiineja. Vesiputkih\xc3\xb6yrykattilassa palava kaasu kuumentaa veden yli 500-asteiseksi h\xc3\xb6yryksi, joka johdetaan korkeapaine- ja matalapaineturbiineihin. Turbiinit ovat py\xc3\xb6rimissuuntaa vaihtavia ja kytketty alennusvaihteen avulla potkuriin. My\xc3\xb6s aluksella tarvittava s\xc3\xa4hk\xc3\xb6 kehitet\xc3\xa4\xc3\xa4n turbiinigeneraattoreilla._NEWLINE_T\xc3\xa4llainen alus ei yleens\xc3\xa4 tarvitse kallista laitteistoa (Re-liquefaction unit) kaasuuntuneen lastin uudelleennesteytt\xc3\xa4miseen, ellei tehon tarve ole alempi kuin sen hetkinen kaasun tarjoama m\xc3\xa4\xc3\xa4r\xc3\xa4. Joitakin LNG-aluksia on varustettu n\xc3\xa4ill\xc3\xa4 kalliilla ja paljon energiaa kuluttavilla (3-5 MW) nesteytyskompressoreilla, jolloin alus voi k\xc3\xa4ytt\xc3\xa4\xc3\xa4 koneistonsa polttoaineena \xc3\xb6ljy\xc3\xa4 eik\xc3\xa4 asiakkaan kuljetettavaksi antamaa maakaasua. Nykyisin yleisin rakennettava alusmuoto k\xc3\xa4ytt\xc3\xa4\xc3\xa4 luonnollisesti syntyv\xc3\xa4n kaasun (kompressoituna) polttoaineena sekoittaen sit\xc3\xa4 tarpeen mukaan raskaaseen tai kevyeen polttoaineeseen. Vuonna 2014 tarjolla on my\xc3\xb6s nesteytyskompressori, joka toimii ainoastaan kaasun paineistuksen kompressorin avulla (n 1 MW). jolloin voidaan tehokkaasti valita maakaasun tai muiden polttoaineiden v\xc3\xa4lill\xc3\xa4.\n_START_SECTION_\nPallos\xc3\xa4ili\xc3\xb6\n_START_PARAGRAPH_\nPallos\xc3\xa4ili\xc3\xb6 on suuri, halkaisijaltaan jopa yli 40-metrinen pallo, jonka on alumiinia. Pallotankin ulkopintaan on kiinnitetty noin 300 mm:n paksuinen polystyreenieriste. Pallojen l\xc3\xa4hiymp\xc3\xa4rist\xc3\xb6 sek\xc3\xa4 lastink\xc3\xa4sittelyj\xc3\xa4rjestelm\xc3\xa4n putket, pumput, koneet ja laitteet ovat ruostumatonta ter\xc3\xa4st\xc3\xa4. Pallojen ymp\xc3\xa4rille rakennettu laiva on normaalia laivater\xc3\xa4st\xc3\xa4. Kryogeenisi\xc3\xa4 pallotankkeja on rakennettu my\xc3\xb6s 9\xc2\xa0% nikkeli\xc3\xa4 sis\xc3\xa4lt\xc3\xa4v\xc3\xa4st\xc3\xa4 ter\xc3\xa4ksest\xc3\xa4, mutta alumiini on osoittautunut suotuisammaksi rakennusmateriaaliksi._NEWLINE_S\xc3\xa4ili\xc3\xb6t ovat sile\xc3\xa4sein\xc3\xa4isi\xc3\xa4 ja j\xc3\xa4ykisteett\xc3\xb6mi\xc3\xa4. Ne kootaan jopa sadan neli\xc3\xb6metrin kokoisista, 440 asteen l\xc3\xa4mp\xc3\xb6tilassa muottien v\xc3\xa4liss\xc3\xa4 tai kylm\xc3\xa4muokatuista muokatuista paneeleista, jotka hitsataan vaiheittain yhteen. Pallos\xc3\xa4ili\xc3\xb6 kootaan eripaksuista alumiinilevyist\xc3\xa4 (30\xe2\x80\x9370 mm) ja paneelien yhdist\xc3\xa4miseen tarvitaan 2,5 kilometri\xc3\xa4 hitsaussaumaa, jossa ei saa olla pienint\xc3\xa4k\xc3\xa4\xc3\xa4n virhett\xc3\xa4. Kohdassa, jossa pallotankkiin liittyy sylinterim\xc3\xa4inen tukilieri\xc3\xb6, on pallon ainesvahvuus jopa n. 170 mm. T\xc3\xa4t\xc3\xa4 liitoskohtaa kutsutaan \'ekvaattorirenkaaksi\'. Saumat tarkastetaan r\xc3\xb6ntgenkuvaamalla ja ultra\xc3\xa4\xc3\xa4nell\xc3\xa4 heti hitsauksen j\xc3\xa4lkeen, ja jokainen valmis pallotankki koeponnistetaan vedell\xc3\xa4 ja ilmanpaineella._NEWLINE_Pallo, jonka tilavuus on 33\xc2\xa0000 m\xc2\xb3 ja paino 900\xc2\xa0000 kg, tukeutuu laivan kaksoispohjan ja palles\xc3\xa4ili\xc3\xb6iden varaan erityisen tukilieri\xc3\xb6navulla pallotankin keskell\xc3\xa4 sijaitsevan tukirenkaan ("ekvattorirenkaan") kautta. S\xc3\xa4ili\xc3\xb6n eristys kattaa koko pallotankin ja osan tukilieri\xc3\xb6t\xc3\xa4, ja on my\xc3\xb6s koottu erikoisrakenteisista eristepaneeleista. _NEWLINE_Pallos\xc3\xa4ili\xc3\xb6n kehitti aikanaan Moss Rosenberg Verft, ja s\xc3\xa4ili\xc3\xb6tyyppi\xc3\xa4 kutsutaan siksi my\xc3\xb6s Moss-tyypiksi._NEWLINE_Pallotankeista on olemassa muunnos, jossa pallotankin keskelle on liitetty suora korotusrengas, jonka korkeus on halkaisijaltaan noin 40-metrisess\xc3\xa4 pallotankissa esimerkiksi 1,35 m tai 2,65 m. Tankin tilavuutta voidaan kasvattaa lis\xc3\xa4osalla ilman, ett\xc3\xa4 tankin halkaisijaa kasvatetaan, ja aluksen leveys s\xc3\xa4ilyy ennallaan. N\xc3\xa4kyvyyden takia etummainen s\xc3\xa4ili\xc3\xb6 voidaan s\xc3\xa4ilytt\xc3\xa4\xc3\xa4 pallomaisena ja vain taaemmat kolme s\xc3\xa4ili\xc3\xb6t\xc3\xa4 ovat korotettuja. Jos korotus on 2,65 m, niin aluksen lastikapasiteetti kasvaa 10\xc2\xa0000 m\xc2\xb3. T\xc3\xa4llaisten venytettyjen pallos\xc3\xa4ili\xc3\xb6iden k\xc3\xa4ytt\xc3\xa4minen ei edellyt\xc3\xa4 oleellisia muutoksia aluksen ter\xc3\xa4srunkoon, ja sovellus tekee mahdolliseksi suuremman lastauskyvyn samoilla laivan p\xc3\xa4\xc3\xa4mitoilla._NEWLINE_Er\xc3\xa4s toinen pallos\xc3\xa4ili\xc3\xb6n muunnos on yhdysvaltalaisen Ocean LNG:n kehitt\xc3\xa4m\xc3\xa4 s\xc3\xa4ili\xc3\xb6, joka on lieri\xc3\xb6m\xc3\xa4inen, mutta siin\xc3\xa4 on pallokalotin muotoiset p\xc3\xa4\xc3\xa4dyt. Yhden s\xc3\xa4ili\xc3\xb6n halkaisija on 36 m, korkeus 40 m ja tilavuus 36\xc2\xa0000 m\xc2\xb3. T\xc3\xa4llaisia tankkeja ei ole viel\xc3\xa4 rakennettu.\n_START_SECTION_\nPrismaattinen s\xc3\xa4ili\xc3\xb6\n_START_PARAGRAPH_\nPrismaattinen s\xc3\xa4ili\xc3\xb6 on itsekantava ja aluksen rungosta erill\xc3\xa4\xc3\xa4n oleva, mutta sen s\xc3\xa4rmi\xc3\xb6t noudattavat mahdollisimman hyvin rungon muotoa. S\xc3\xa4ili\xc3\xb6t rakennetaan joko seosalumiinilevyst\xc3\xa4, 9\xc2\xa0% nikkeli\xc3\xa4 sis\xc3\xa4lt\xc3\xa4v\xc3\xa4st\xc3\xa4 ter\xc3\xa4slevyst\xc3\xa4 tai ruostumattomasta ter\xc3\xa4ksest\xc3\xa4. Eristeen\xc3\xa4 k\xc3\xa4ytet\xc3\xa4\xc3\xa4n lasikuitulujitteista polyuretaanisolumuovia._NEWLINE_S\xc3\xa4ili\xc3\xb6 on tuettu ja kannatettu aluksen kaksoisrungon sis\xc3\xa4puolelle erikoisvaneristen tukien varaan. Rakenteen j\xc3\xa4ykist\xc3\xa4miseksi ja nesteen loiskumisen v\xc3\xa4hent\xc3\xa4miseksi s\xc3\xa4ili\xc3\xb6n sis\xc3\xa4seinill\xc3\xa4 on palkkeja ja jokainen s\xc3\xa4ili\xc3\xb6 on lis\xc3\xa4ksi jaettu laipiolla kahtia. Aluksen s\xc3\xa4\xc3\xa4kansi on suora laidasta laitaan, mik\xc3\xa4 v\xc3\xa4hent\xc3\xa4\xc3\xa4 ilmanvastusta ja parantaa n\xc3\xa4kyvyytt\xc3\xa4 pallos\xc3\xa4ili\xc3\xb6alukseen verrattuna._NEWLINE_Prismaattisen s\xc3\xa4ili\xc3\xb6tyypin kehitti japanilainen IHI-yhti\xc3\xb6 (Ishikawajima-Harima Heavy Industries), joka k\xc3\xa4ytt\xc3\xa4\xc3\xa4 siit\xc3\xa4 lyhennett\xc3\xa4 SPB (self-supported prismatic shape IMO type-B).\n_START_SECTION_\nPyramidis\xc3\xa4ili\xc3\xb6\n_START_PARAGRAPH_\nPyramidis\xc3\xa4ili\xc3\xb6 on yhdysvaltalaisen ConocoPhillips-yhti\xc3\xb6n kehitt\xc3\xa4m\xc3\xa4 itsekantava s\xc3\xa4ili\xc3\xb6tyyppi. Sen alaosa noudattaa laivan rungon muotoa ja yl\xc3\xa4osa kohoaa laivan kannen yl\xc3\xa4puolelle kaveten pyramidin tavoin. Pyramidis\xc3\xa4ili\xc3\xb6 on oikeastaan prismaattisen s\xc3\xa4ili\xc3\xb6n muunnos, jossa s\xc3\xa4ili\xc3\xb6n yl\xc3\xa4osaa on korotettu. S\xc3\xa4ili\xc3\xb6tyyppi mahdollistaa lyhyempien laivojen rakentamisen lastitilaa pienent\xc3\xa4m\xc3\xa4tt\xc3\xa4 ja muoto ehk\xc3\xa4isee lis\xc3\xa4ksi lastin loiskumista.\n_START_SECTION_\nMembraanityyppi\n_START_PARAGRAPH_\nMembraanityypin aluksessa on kantavana rakenteena t\xc3\xa4ydellinen kaksoisrunko eli kaksinkertainen pohja, laidoitus, poikittaislaipiot ja yl\xc3\xa4kansi. Sis\xc3\xa4rungon sis\xc3\xa4pintaan on kiinnitetty eristys ja sit\xc3\xa4 lastilta suojaavat ohuet metallilevyt. Vuosien varrella on kehitetty useita eristeratkaisuja, jotka eroavat toisistaan raaka-aineiltaan ja rakenteiltaan._NEWLINE_Gaz Transport (GT) kehitti membraanityypin, joka perustuu 36\xc2\xa0% nikkeli\xc3\xa4 ja 0,2\xc2\xa0% hiilt\xc3\xa4 sis\xc3\xa4lt\xc3\xa4v\xc3\xa4n ter\xc3\xa4ksen (invar) k\xc3\xa4ytt\xc3\xb6\xc3\xb6n. T\xc3\xa4llaisen ter\xc3\xa4slevyn l\xc3\xa4mp\xc3\xb6laajeneminen on hyvin v\xc3\xa4h\xc3\xa4ist\xc3\xa4. Eristeen\xc3\xa4 on halpa ja tehokas paisutettu perliitti, jonka tukirakenteena k\xc3\xa4ytet\xc3\xa4\xc3\xa4n vanerikennostoa. Eriste koostuu kahdesta kerroksesta ja kahdesta kennostosta, joiden v\xc3\xa4liss\xc3\xa4 on toinen invarlevy. Ensimm\xc3\xa4isi\xc3\xa4 s\xc3\xa4ili\xc3\xb6it\xc3\xa4 teht\xc3\xa4ess\xc3\xa4 leveimm\xc3\xa4n markkinoilla olleen 0,5 mm:n paksuisen invarlevyn leveys oli 0,4 m, joten kennojenkin koko oli 0,4 m. Ensimm\xc3\xa4inen t\xc3\xa4llaista eristetyyppi\xc3\xa4 k\xc3\xa4ytt\xc3\xa4v\xc3\xa4 alus, Hypolite Worms, valmistui 1968._NEWLINE_Uudemmassa GT-tyypiss\xc3\xa4 on 0,7 mm:n paksuinen invarlevy, jonka leveys on 0,5 m, joten kennostokin on 0,5 m. Perliitti on k\xc3\xa4sitelty silikonilla, jotta se ei imisi vett\xc3\xa4 ja kosteutta. Eristeen paksuus on tarpeen mukaan 200\xe2\x80\x93300 mm. Aluksessa, joka kuljettaa 137\xc2\xa0500 m\xc2\xb3 nesteytetty\xc3\xa4 kaasua, on 52\xc2\xa0000 vanerilaatikkoa ja 108 km kaasutiiviiksi hitsattavaa invarsaumaa._NEWLINE_Erilaisten membraanityyppien mallimerkint\xc3\xa4n\xc3\xa4 on numero. Esimerkiksi GT No. 82, GT No. 85, GT No. 88 ja GT No. 96._NEWLINE_Technigaz-s\xc3\xa4ili\xc3\xb6tyyppi (TGZ) on edellisen tavoin aluksen sis\xc3\xa4\xc3\xa4n rakennettu. Sisimp\xc3\xa4n\xc3\xa4 pintana siin\xc3\xa4 on 1,2 mm poimutettu ruostumaton ter\xc3\xa4slevy._NEWLINE_TGZ Mark I on mallimerkint\xc3\xa4, jota k\xc3\xa4ytet\xc3\xa4\xc3\xa4n Technigaz ja Conch yhti\xc3\xb6iden 1967 kehitt\xc3\xa4m\xc3\xa4st\xc3\xa4 membraanityypist\xc3\xa4, joka perustuu balsapaneelij\xc3\xa4rjestelm\xc3\xa4\xc3\xa4n._NEWLINE_TGZ Mark II -mallissa balsa korvattiin PVC/vaneri rakenteella._NEWLINE_TGZ Mark III -mallissa laivan kaksoisrungon sis\xc3\xa4pintaan on kiinnitetty eristelevyt, joiden materiaalina on lasikuidulla lujitettu polyuretaanisolumuovi. Eriste koostuu kahdesta kerroksesta, joiden v\xc3\xa4liss\xc3\xa4 on alumiinilevy, jonka molempiin pintoihin on vahvikkeeksi liimattu lasikangas. Sisemm\xc3\xa4n eristeen sis\xc3\xa4pinnalla on 1,2 mm:n paksuinen ruostumaton ter\xc3\xa4slevy._NEWLINE_Gaz Transport & Technigaz (GTT) syntyi vuonna 1994, kun yritykset sulautuivat yhteen. Ranskalaisyritys tarjosi markkinoille edelleen vanhoja tyyppej\xc3\xa4 uusilla tunnuksilla: GTT Mk 3 ja GTT No. 96. Yritys kehitti my\xc3\xb6s n\xc3\xa4iden tyyppien yhdistelm\xc3\xa4n, joka sai tunnuksen GTT CS1 (combined system no. 1). T\xc3\xa4ss\xc3\xa4 membraanityypiss\xc3\xa4 s\xc3\xa4ili\xc3\xb6n sis\xc3\xa4pintana on 0,7 mm invarlevy ja l\xc3\xa4mm\xc3\xb6neristeen\xc3\xa4 toimii lasikuidulla lujitettu polyuretaanisolumuovi. Eristeen keskell\xc3\xa4 on tukirakenteena komposiitti (nimen\xc3\xa4 Triplex), joka muodostuu alumiinilevyst\xc3\xa4 ja sen molempiin pintoihin liimatusta lasikankaasta. T\xc3\xa4m\xc3\xa4 rakenne on kiinnitetty laivan sisemm\xc3\xa4n rungon sis\xc3\xa4pintaan. Eristeen ja laivan rungon v\xc3\xa4linen tila on t\xc3\xa4ytetty typell\xc3\xa4 ja tilassa on ilmaisimet metaanikaasuvuotojen havaitsemiseksi.\n_START_SECTION_\nHistoriaa\n_START_PARAGRAPH_\nEnsimm\xc3\xa4inen prototyyppilaitos maakaasun nesteytt\xc3\xa4miseksi valmistui vuonna 1912 L\xc3\xa4nsi-Virginiaan ja laitoksen tuotanto alkoi 1917. Ensimm\xc3\xa4inen kaupallinen nesteytyslaitos valmistui Clevelandiin, Ohioon 1941. Nesteytetty\xc3\xa4 maakaasua s\xc3\xa4ilytettiin 1950-luvulla ter\xc3\xa4ss\xc3\xa4ili\xc3\xb6iss\xc3\xa4, joissa oli sis\xc3\xa4ll\xc3\xa4 balsaeriste tai solupolystyreeni (styrofoam). Vain balsa oli k\xc3\xa4ytt\xc3\xb6kelpoinen aine, mutta sekin k\xc3\xa4rsi mekaanisista vaurioista joutuessaan kosketuksiin \xe2\x80\x93163 -asteisen nesteen kanssa._NEWLINE_Ensimm\xc3\xa4inen varsinainen LNG-s\xc3\xa4ili\xc3\xb6alus oli 1945 valmistunut Marline Hitch, johon rakennettiin viisi alumiinis\xc3\xa4ili\xc3\xb6t\xc3\xa4, joissa oli balsapuinen runko ja uretaanieriste vanerikennostossa. Alus sai uudeksi nimekseen Methane Pioneer ja se vei ensimm\xc3\xa4isen lastinsa, 5000 m\xc2\xb3, tammikuussa 1959 Lake Charlesista Louisianasta Canvey Islandiin Englantiin. Alus oli dieselk\xc3\xa4ytt\xc3\xb6inen poiketen seuraajistaan, jotka k\xc3\xa4yttiv\xc3\xa4t kaasua polttoaineenaan h\xc3\xb6yryturbiineissaan._NEWLINE_Vuonna 1964 Shell aloitti kaupallisen maakaasukuljetuksen Algerian Arzewista Canvey Islandiin kahdella aluksella. Vickers-Armstrong, Barrow-in-Furness rakensi Methane Princess -aluksen, jossa oli 9 itsekantavaa alumiinis\xc3\xa4ili\xc3\xb6t\xc3\xa4, joiden tilavuus oli yhteens\xc3\xa4 27\xc2\xa0400 m\xc2\xb3. Harland and Wolff rakensi Belfastissa samanlaisen aluksen, joka sai nimekseen Methane Progress._NEWLINE_Vuonna 1965 valmistuneessa ranskalaisessa Jules Verne -aluksessa oli 7 lieri\xc3\xb6m\xc3\xa4ist\xc3\xa4, 9\xc2\xa0% nikkeli\xc3\xa4 sis\xc3\xa4lt\xc3\xa4v\xc3\xa4\xc3\xa4 ter\xc3\xa4ss\xc3\xa4ili\xc3\xb6t\xc3\xa4, joiden yhteistilavuus oli 25\xc2\xa0500 m\xc2\xb3. S\xc3\xa4ili\xc3\xb6iden eristeen\xc3\xa4 oli perliitin, PVC:n ja lasikankaan yhdistelm\xc3\xa4._NEWLINE_Japani aloitti nesteytetyn maakaasun tuonnin Alaskasta marraskuussa 1969. Gaz Transport -membraanityyppinen Polar Alaska toi kaasun Tokioon. Toinen samanlainen alus, Arctic Tokyo, aloitti samalla reitill\xc3\xa4 maaliskuussa 1970. Samana vuonna esiteltiin Moss-pallos\xc3\xa4ili\xc3\xb6. Japanilaisen IHI:n (Ishikawajima-Harima Heavy Industries) kehitt\xc3\xa4m\xc3\xa4 prismaattinen s\xc3\xa4ili\xc3\xb6 esiteltiin 1985. Kaksi ensimm\xc3\xa4ist\xc3\xa4 t\xc3\xa4llaisia s\xc3\xa4ili\xc3\xb6it\xc3\xa4 k\xc3\xa4ytt\xc3\xa4v\xc3\xa4\xc3\xa4 alusta, Polar Eagle ja Arctic Sun, luovutettiin 1993 ja ne aloittivat liikenteen Alaskan ja Tokion v\xc3\xa4lill\xc3\xa4. Vuonna 2013 sovittiin LNG:n kuljetuksista my\xc3\xb6s Alaskan pohjoisosista Japaniin ja sit\xc3\xa4 kautta muualle Aasian markkinoille._NEWLINE_Vuonna 2004 valmistui ensimm\xc3\xa4inen diesels\xc3\xa4hk\xc3\xb6ist\xc3\xa4 koneistoa k\xc3\xa4ytt\xc3\xa4v\xc3\xa4 alus, Gaz de France Energy. Joko kaasua tai raskasta poltto\xc3\xb6ly\xc3\xa4 polttoaineenaan k\xc3\xa4ytt\xc3\xa4v\xc3\xa4n aluksen s\xc3\xa4ili\xc3\xb6iden yhteistilavuus on 74\xc2\xa0000 m\xc2\xb3._NEWLINE_Vuonna 2017 ven\xc3\xa4l\xc3\xa4iset aloittivat LNG-liikenteen Koillisv\xc3\xa4yl\xc3\xa4ll\xc3\xa4. Sit\xc3\xa4 on arvosteltu ymp\xc3\xa4rist\xc3\xb6riskeist\xc3\xa4.'